Illanviettoon osallistunut tuttava oli juuri poistunut pihalle, kun mies huusi perään naisen puukottaneen häntä.

Veitsen terästä vain muutama sentti upposi miehen vatsaan. Jälki olisi voinut olla huomattavasti pahempaakin, todettiin oikeudessa. Kuvituskuva. Mostphotos

Illanvietto Loimaalla alkoi mennä pieleen siinä vaiheessa, kun miehen ja naisen välille tuli riitaa. Illanviettoon osallistunut tuttava kertoi oikeudelle sanaharkan alkaneen jo autossa matkalla pariskunnan kotiin.

Pihaan päästyään parivaljakko oli aloittanut pihalla painin, mutta tilanne oli vielä rauhoittunut ja matka oli jatkunut sisään. Tuttavan mukaan kaksikko jatkoi matkaansa keittiöön riitelemään ja pian kolmatta osapuolta oli pyydetty lähtemään kotiin.

Tuttavan päästyä pihaan mies huusi tämän perään naisen puukottaneen häntä.

Sisuskalut säästyivät

Tapahtumat keittiössä ovat jääneet hieman epäselviksi osapuolten tukevan humalatilan vuoksi. Jossain vaiheessa nainen on ottanut keittiössä fileerausveitsen käteensä riidan tuoksinassa. Mies huomasi veitsen vasta astuttuaan lähemmäs naista.

Otettuaan naista olkapäistä kiinni, on veitsi uponnut miehen ylävatsaan. Terä upposi vatsaan 4–5 senttimetrin syvyyteen osuen vatsalihakseen.

Oikeus katsoi, että lyönti ei ainakaan ole ollut voimakas, sillä veitsen terä oli kaikkiaan noin 20 senttimetriä pitkä. Kova lyönti olisi upottanut sen syvemmälle miehen vatsaan ja aiheuttanut näin vakavampia vammoja. Nyt haava ei ulottunut vatsaonteloon asti.

Ehdollista vankeutta

Oikeus hylkäsi syytteen törkeästä pahoinpitelystä, koska jälkikäteen oli mahdotonta todistaa naisen puukottaneen miestä tahallaan. Oikeuden mukaan syntynyt vamma osoittaa, että isku ei ainakaan ollut voimakas.

Kyse oli kuitenkin törkeästä huolimattomuudesta, koska nainen otti veitsen käteensä riidan aikana ollessaan voimakkaasti humalassa. Piittaamattomuus myös tukee syytöstä törkeästä vammantuottamuksesta.

Naiselle määrättiin rangaistukseksi neljän kuukauden ehdollinen vankeusrangaistus törkeästä vammantuottamuksesta. Tuomiossa luettiin syyksi myös ajokorttirikkomus, joka liittyi toiseen illanviettoon, jolloin nainen oli antanut autonsa ajokortittoman tuttavansa käyttöön.